### 9.      Beslutning vedrørende endelig opgørelse af mindreudgiften i 2016 på vej- og parkområdet og kultur- og fritidsområdet

**Åbent**

Sagsnr.: 326-2016-22544       J.nr.: 00.30.00            Dokumentnr.:
326-2016-140862

**Sagstype**

Beslutning.

**Resume og sagens baggrund**

På baggrund af resultatet af konkurrenceudsættelsen af
Kalundborg Kommunes entreprenørområde vil der fra 2017 være en samlet årlig
besparelse på bestillerbudgettet på vej- og parkområdet og kultur- og
fritidsområdet på i alt cirka 1,45 mio. kr.

På sit møde den 24. februar 2016 besluttede Kommunalbestyrelsen,
at mindreudgiften i 2016 skal tilføres kassen. Der forelå ikke på dette
tidspunkt en endelig vurdering af mindreudgiftens størrelse i 2016, og i denne
sag fremlægges derfor et forslag til endelig afklaring af dette.

**Indstillinger**

Direktøren indstiller,

1. at Entreprenørservice
til dækning af ekstraordinære udgifter til konkurrenceudsættelsen tilføres i
alt 690.000 kr. finansieret med 490.000 kr. fra mindreudgiften på vej- og
parkområdets bestillerbudget i 2016 samt 200.000 kr. fra bevillingen til
konkurrenceudsættelsen, og

2. at
mindreudgiften på vej- og parkområdets bestillerbudget herefter opgøres til i
alt 600.000 kr., som kan tilføres kassen.

**Behandling**

Teknik- og Miljøudvalget, Økonomiudvalget, Kommunalbestyrelsen.

**Sagsfremstilling**

I forbindelse med konkurrenceudsættelsen af Kalundborg
Kommunes entreprenørområde er den 1. april 2016 blevet fastsat som den dag,
hvorfra nye aftaler på området skal være gældende.

Det betyder, at de nye priser i forhold til
entreprenørydelserne fra Entreprenørservice først vil være gældende fra den 1.
april 2016. Det betyder derfor også, at besparelserne på området først vil være
gældende fra den 1. april 2016.

I første kvartal 2016 - altså inden skæringsdatoen den 1.
april 2016 - har Entreprenørservice haft en række ekstraordinære udgifter i
forbindelse med udarbejdelse af kontrolbud. Det foreslås derfor, at en del af
disse udgifter dækkes via mindreudgiften på bestillerbudgettet.

De ekstraordinære udgifter i 2016 omfatter en udgift på i
alt 829.000 kr. til eksterne konsulentydelser til kontrolbuddet og et eget
timeforbrug i 2016 på i alt 1.141 timer, svarende til i alt cirka 360.000 kr.
Normalt ville timerne have været "solgt".

Samlet har Entreprenørservice haft en ekstraordinær udgift i
første kvartal 2016 på i alt cirka 1,2 mio. kr.

Det foreslås derfor, at økonomien i Entreprenørservice
"nulstilles" pr. 1. april 2016 efter følgende model:

De ekstraordinære udgifter på 1,2 mio. kr. til kontrolbuddet
finansieres ved:

· at cirka 200.000 kr. dækkes via det beløb, der var afsat til
konkurrenceudsættelsen af entreprenørområdet

· at cirka 500.000 kr. dækkes via færre investeringer i maskiner i
2016, og

· at 490.000 kr. dækkes via mindreudgiften på vej- og parkområdets
bestillerbudget i 2016.

I 2016 kan besparelsen på bestillerbudgettet principielt beregnes
for ni måneder. Besparelsen vil således i 2016 ligge på i alt cirka 1,1 mio.
kr.

Hvis en del af de ekstraordinære udgifter i
Entreprenørservice i årets første tre måneder dækkes af mindreudgiften for året
samlet set, vil der herefter i alt kunne tilføres 600.000 kr. til kassen. Der
er ikke foretaget en endelig beregning af fordeling af besparelsen mellem
Kultur- og Fritidsudvalgets og Teknik- og Miljøudvalgets budgetter.

Det skal bemærkes, at Entreprenørservice påbegyndte
regnskabsåret 2015 med et underskud på i alt 979.000 kr., og at der igennem
hele 2015 er arbejdet på at fjerne underskuddet, inden en eventuel ny opstart
efter afgivelse af kontrolbud.

Underskuddet er blandt andet hentet via tilbageholdenhed i
forhold til investering i maskiner. Der er i 2015 ikke foretaget
nyinvesteringer i maskiner. Normalt investeres der for 1,2-1,5 mio. kr. om året
på maskiner.

Dette samt besparelsen på maskiner i 2016 betyder, at der i
2016 vil opstå et mindre efterslæb på maskinsiden. Dette forventes udlignet
over de kommende år.

Entreprenørservice sluttede regnskabsåret 2015 med et
overskud på i alt 278.000 kr. Beløbet er overført til 2016, og det overførte
beløb dækker værdien af den fra 2015 overførte afspadseringssaldo.

Bortset fra de ekstraordinære udgifter i årets første
kvartal til udarbejdelse af kontrolbud, viser statusopgørelsen pr. 31. marts
2016, at Entreprenørservice går ud af første kvartal med en økonomi i balance.

Der var afsat i alt 1,45 mio. kr. til gennemførelse af
konkurrenceudsættelsen. Beløbet fordeles med 200.000 kr. til udarbejdelse af
kontrolbud og 1,25 mio. kr. til udarbejdelse af tilbudsmateriale.

**Økonomiske konsekvenser**

Hvis den skitserede model for "nulstilling" af
økonomien i Entreprenørservice vedtages, vil det betyde, at der kan tilføres i
alt cirka 600.000 kr. til kassen. I forhold til Kommunalbestyrelsens beslutning
af 24. februar 2016 betyder det således, at mindreudgiften i 2016 udgør 600.000
kr. og ikke 9/12 af 1.450.000 kr., hvilket betyder at tilgangen til kassen i
2016 bliver 487.500 kr. mindre. Der er ikke foretaget en endelig beregning af
fordeling af besparelsen mellem Kultur- og Fritidsudvalgets og Teknik- og
Miljøudvalgets budgetter.